NARIADENIE KOMISIE (ES) č. 1193/2006
zo 4. augusta 2006,
ktorým sa mení a dopĺňa nariadenie (ES) č. 1990/2004 stanovujúce prechodné opatrenia vo vinárskom sektore vzhľadom na pristúpenie Maďarska k Európskej únii
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na Zmluvu o pristúpení Českej republiky, Estónska, Cypru, Lotyšska, Litvy, Maďarska, Malty, Poľska, Slovinska a Slovenska,
so zreteľom na Akt o pristúpení Českej republiky, Estónska, Cypru, Lotyšska, Litvy, Maďarska, Malty, Poľska, Slovinska a Slovenska, a najmä na jeho článok 41 prvý pododsek,
keďže:
(1)
Článkom 27 ods. 3 nariadenia Rady (ES) č. 1493/1999 zo 17. mája 1999 o spoločnej organizácii trhu s vínom (1) sa ustanovuje, že akákoľvek fyzická alebo právnická osoba, alebo skupiny takýchto osôb, ktoré vyrobili víno, majú povinnosť odovzdať na destiláciu všetky vedľajšie produkty, ktoré vznikli pri tejto výrobe.
(2)
Nariadením Komisie (ES) č. 1623/2000 z 25. júla 2000 stanovujúcim podrobné pravidlá uplatňovania nariadenia Rady (ES) č. 1493/1999 o spoločnej organizácii trhu s vínom vzhľadom na trhový mechanizmus (2), sa ustanovujú pravidlá uplatňovania pre túto povinnosť destilácie a v článku 49 určité možnosti výnimky z tejto povinnosti.
(3)
Maďarsko prijalo potrebné opatrenia na uplatňovanie tejto povinnosti destilácie. Destilačné kapacity však v súčasnosti nie sú v Maďarsku dostatočné na destiláciu všetkých vedľajších produktov.
(4)
Nariadením Komisie (ES) č. 1990/2004 (3) sa Maďarsku povolilo, aby vo vinárskom roku 2004/2005 vylúčilo určité kategórie výrobcov z povinnosti destilovať vedľajšie produkty, ktoré vznikajú pri výrobe vína. Toto povolenie sa predĺžilo na vinársky rok 2005/2006. Vzhľadom na uvedené skutočnosti by sa toto povolenie malo opätovne predĺžiť na vinársky rok 2006/2007.
(5)
Nariadenie (ES) č. 1990/2004 by sa malo zodpovedajúcim spôsobom zmeniť a doplniť.
(6)
Opatrenia stanovené v tomto nariadení sú v súlade so stanoviskom Riadiaceho výboru pre víno,
PRIJALA TOTO NARIADENIE:
Článok 1
V článku 1 nariadenia (ES) č. 1990/2004 sa slová „na vinárske roky 2004/2005 a 2005/2006“ nahrádzajú slovami „na vinárske roky 2004/2005, 2005/2006 a 2006/2007“.
Článok 2
Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 4. augusta 2006